Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: [2. számú melléklet a 173/1997. (X. 6.) Korm. rendelethez]
Paragraph Index: 435

13. sor: Működéssel kapcsolatos ráfordítások Ezen a soron kell kimutatni a Pénztárfelügyeletnek fizetett felügyeleti díjak, bírságok és egyéb befizetések, valamint a Garancia Alapba befizetett garancia díj és rendkívüli befizetések összegét. Itt kell kimutatni a tagdíj és a jogosulatlanul felvett járadék bírósági, illetve egyéb úton történő behajtásával összefüggésben felmerült perköltségek, ügyvédi díjak, egyéb dologi kiadások összegét, továbbá a működési célra igénybe vett likviditási és kockázati tartalék visszapótlásának, valamint a működéssel kapcsolatban várhatóan felmerülő veszteségek és a Garancia Alapból az Mpt. 89. §-a szerint teljesített kifizetések visszapótlásának fedezetére a ráfordítások között képzett céltartalék összegét. Ezen a soron kell kimutatni a pénztártag más pénztárba történő átlépésekor vagy tagsági viszonyának egyéb módon történő megszűnésekor a pénztárnál kimutatott működési célú tagdíjhátralékának hitelezési veszteségként elszámolt összegét. Itt kell továbbá kimutatni az eladott immateriális javak, működtetett ingatlanok és működésre szolgáló egyéb tárgyi eszközök könyv szerinti értékét, továbbá a külföldi pénzértékre szóló, működéssel kapcsolatos követelés és kötelezettség értékelésekor, illetve pénzügyi rendezésekor keletkezett árfolyamveszteség összegét. Egyéb ráfordításként kell kimutatni a szokásos mértéket meg nem haladó káreseményekkel kapcsolatos ráfordításokat, a naptári évhez kapcsolódóan a mérlegkészítés időpontjáig kifizetett, elismert — a szokásos mértéket meg nem haladó — bírságok, kötbérek, késedelmi kamatok, kártérítések összegét és a behajthatatlannak minősített — külön soron nem nevesített — követelések veszteségként leírt összegét.

Source: https://magyarkozlony.hu/hivatalos-lapok/5b22e3113a889e574eb21a43c906618e4286f2be/dokumentumok/9ee8d162b16e80cd11dbe8b776dc1de33d07245a/letoltes